ซุปแซ่บ!! ร้านที่มีจุดเริ่มต้นมาจากข้าวมันไก่ ทำไปทำมาปรับปรุงร้าน เพิ่มเมนูความแซ่บเข้ามาจนกลายเป็นร้านที่ครองใจคนลพบุรีร้านหนึ่งหากมองหาอาหารจานด่วน ดูจากลูกค้าแล้ว ร้านนี้เค้ามีของจนผมขับรถผ่านอดใจไม่ไหวต้องตีไฟเลี้ยวซ้ายจอดในทันที

     ร้านนี้อยู่ใกล้วงเวียนสระแก้ว ออกจากวงเวียนมุ่งหน้าไปทางรบพิเศษ ซ้ายมือจะมีตึกแถวติดๆ กัน ขายอาหารอยู่ ร้านนี้จะอยู่ห้องแรกๆ เลยครับ บรรยากาศร้านภายในสะอาด ทั้งการตกแต่ง โต๊ะ-เก้าอี้ ห้องแอร์ซะด้วย แถมยังเปิดหนัง Full HD ให้ลูกค้าดู แหม... หาร้านข้าวมันไก่อย่างนี้มีที่ไหน ร้านเปิดบริการทุกวันตั้งแต่เวลา 10.00 น. - 24.00 น. เบอร์โทรศัพท์ร้าน 090-9597495 , 090-9746895 ครับ

     เมนูของทางร้านค่อนข้างหลากหลายในเรื่องของอาหารจานเดียว ไม่ว่าจะเป็นข้าวมันไก่ต้ม ไก่ทอด หมูกรอบ หมูแดง และเมนูก๋วยเตี๋ยวต่างๆ ทั้งก๋วยเตี๋ยวน้ำใส ต้มยำมะนาว ก๋วยเตี๋ยวน่องไก่ เย็นตาโฟทะเล เย็นตาโฟต้มยำ ต้มยำทะเลน้ำข้น ข้าวต้มซี่โครงหมูบะฉ่อ ข้าวต้มทะเล ด้านเมนูอาหารก็มีให้ลองอาทิ ต้มยำรวมมิตร ลวกจิ้มทะเล ยำทะเล/ลูกชิ้นหมู/ลูกชิ้นปลา และทีเด็ดสุดจะอยู่ที่ "ซุปกระดูกหมู" ที่มีให้เลือกประเภทน้ำซุปมากมายถึง 7 แบบ ไม่ว่าจะเป็นดั้งเดิม ซุปแซ่บ เย็นตาโฟ เย็นตาโฟต้มยำ ต้มยำหมูมะนาว และต้มยำน้ำข้นครับ วิธีการสั่งทางร้านจะมีใบรายการที่โต๊ะ เขียน และ ส่งได้เลย (อย่าลืมเขียนเลขโต๊ะนะ 

     เมนูที่สั่งในวันนี้เริ่มที่ "ข้าวมันไก่" (40 บาท) -- แน่นอน ขึ้นชื่อป้ายว่าข้าวมันไก่เทวดา เมนูนี้จึงไม่ผิดหวัง ข้าวมันหอมนุ่ม ไก่ชิ้นใหญ่เต็มคำ น้ำจิ้มอร่อยใช้ได้ ทานพร้อมน้ำซุปร้อนๆ อร่อยถูกใจครับ

     ต่อมาสั่งเป็น "ข้าวหมูแดงหมูกรอบ" (50 บาท) -- เมนูนี้ค่อนข้างเฉยๆ เพราะทั้งหมูแดงและหมูกรอบทำออกมาธรรมดาไม่โดดเด่น ดีตรงที่เสริฟมาน่าทานเพราะแยกทั้งน้ำจิ้ม และน้ำราดมาให้ แต่น้ำราดก็รสออกหวานทั่วไป ทีเด็ดจานนี้อยู่ที่ไข่ยางมะตูมที่ต้มมาได้สวย ไข่แดงเยิ้มๆ น่าทานเป็นที่สุด

     ปิดท้ายด้วยเมนูทีเด็ดอย่าง "ซุปแซ่บ" (40 บาท) -- แอบเห็นโต๊ะใกล้กันสั่งมาม่า และไข่ยางมะตูมมาทานคู่กับซุป เลยสั่งไข่ยางมะตูมมาเพิ่มอีกใบละ 10 บาท ลืมดูไปว่าเราไม่ได้สั่งซุปต้มยำน้ำข้น ซุปแซ่บจะเป็นซุปใสเหมือนซุปเปอร์ รสชาติจะเปรี้ยว แซ่บ เผ็ดอร่อยลงตัว แต่ตัวกระดูกหมูยังไม่ค่อยเปื่อยได้ที่นัก ถ้าเปื่อยกว่านี้อีกหน่อยจะเด็ดมากๆ

     ด้านการบริการ ร้านนี้มีระบบจัดคิวดี อาจจะช้านิดเพราะคนค่อนข้างเยอะ น้ำดื่มมีบริการฟรี พร้อมแอร์ และหนัง Full HD แจ่มไปเลยจ้า

     ปล.เป็นเพียงการแสดงความคิดเห็นส่วนบุคคลจากการทานในวันนี้และอ้างอิงกับร้านลักษณะเดียวกัน ถูกปากผม อาจจะไม่ถูกปากคุณ ชิมเอง จ่ายเอง บ่นเองจ้า (1,409)